На основу члана 196. Закона о запосленима у аутономним покрајинама и јединицама локалне самоуправе ("Службени гласник РС", број 21/2016) и члана 54, 55 и 56 Одлуке о Општинској управи општине Сента („Службени лист општине Сента, број 26/2016 и 13/2017), начелник Општинске управе општине Сента дана 15.11.2017. године доноси

**КОДЕКС ПОНАШАЊА**

**СЛУЖБЕНИКА И НАМЕШТЕНИКА У**

**ОПШТИНСКОЈ УПРАВИ ОПШТИНЕ СЕНТА**

I ОСНОВНЕ ОДРЕДБЕ

**Предмет кодекса**

**Члан 1**

Овим кодексом прописује се скуп правила понашања којих се при обављању послова из свог делокруга морају придржавати службеници и намештеници у Општинској управи општине Сента (у даљем тексту: Општинска управа).

**Члан 2**

Именице у мушком роду које у овом кодексу означавају службенике и намештенике подразумевају и женски пол.

**Циљ кодекса**

**Члан 3**

Циљ доношења кодекса јесте утврђивање правила понашања на које се обавезују службеници и намештеници у складу са правним актима и етичким принципима, као и упознавање јавности са овим правилима, ради успостављања односа трајног поверења грађана према Општинској управи.

II ОПШТИ ПРИНЦИПИ И ПРАВИЛА КОДЕКСА

**Заштита јавног интереса и законитост рада**

**Члан 4**

Службеници и намештеници при обављању послова из делокруга Општинске управе, а нарочито у поступцима у којима се одлуке доносе на основу дискреционог овлашћења, дужни су да штите јавни интерес и да поступају у складу са Уставом, законом и другим прописима и општим актима.

**Јавност рада**

**Члан 5**

Службеници и намештеници дужни су да омогуће јавности приступ информацијама од јавног значаја из делокруга свог рада, у складу са законом којим се уређује слободан приступ информацијама од јавног значаја, као и да приликом обавештавања јавности обезбеде заштиту података о личности, у складу са законом.

**Поступање са информацијама и однос са средствима јавног информисања**

**Члан 6**

У вршењу својих послова службеници и намештеници не могу захтевати приступ информацијама које им нису потребне за обављање послова, а информације које су им доступне користи на прописани начин.

Службеници и намештеници не смеју неовлашћено да саопштавају и шире информације до којих су дошли у обављању својих послова.

У обављању приватних послова службеници и намештеници не смеју да користе информације које су им службено доступне ради стицања погодности за себе или с њима повезаних лица.

Изјаве за јавност у вези са пословањем Општинске управе даје искључиво руководилац Општинске управе или лице које он овласти.

Приликом давања изјаве старешини Општинске управе не сме да износи личне податке из евиденције које се воде о другим запосленим, постављеним и изабраним лицима, осим у законом предвиђеном случају.

У циљу заштите података до којих долазе у свом раду, службеници и намештеници дужни су да се понашају у складу са одредбама Закона о заштити података о личности.

**Одговорност, непристрасност и политичка неутралност**

**Члан 7**

Службеници и намештеници дужни су да одговорно, професионално, благовремено, у складу с правилима струке, непристрасно и политички неутрално извршавају своје радне обавезе.

У службеним просторијама Општинске управе службеници и намештеници не смеју да носе и истичу обележја политичких странака, нити њихов пропагандни материјал.

Службеници и намештеници не смеју да врше политичку пропаганду.

**Забрана дискриминације**

**Члан 8**

Забрањено је повлашћивање или ускраћивање службеника и намештеника у њиховим правима или обавезама, посебно због расне, верске, полне, националне, политичке припадности или због неког другог личног својства.

**Забрана злостављања**

**Члан 9**

Забрањен је било који вид злостављања на раду и у вези са радом, укључујући и случајеве сексуалног узнемиравања, као и злоупотреба права на заштиту од злостављања у складу са законом.

**Заштита угледа Општинске управе и личног угледа**

**Члан 10**

Службеници и намештеници при обављању послова из делокруга Општинске управе, дужни су да поступају на начин на који се не умањује углед Општинске управе, нити њихов лични углед и достојанство.

**Спречавање сукоба интереса**

**Члан 11**

При обављању својих послова, службеници и намештеници не смеју дозволити да њихов приватни интерес и интерес других лица дође у сукоб с јавним интересом.

Службеници и намештеници дужни су да избегну сукоб интереса, без обзира на то да ли је он стваран, потенцијалан или привидан и да предузму мере предвиђене законом ради избегавања сукоба интереса.

Службеници и намештеници не смеју да обављају било какву активност, нити да прихвате било какав посао или функцију, плаћену или неплаћену, која је неспојива са послом који обављају.

Службеници и намештеници ће на захтев старешине Општинске управе дати образложену изјаву о активностима или функцијама, плаћеним или неплаћеним, које би могле да угрозе адекватно обављање њихових дужности.

Службеници и намештеници у случајевима сумње у постојање сукоба интереса или о сукобу интереса које они или са њима повезана лица имају, дужни су да обавесте руководиоца Општинске управе.

**Спречавање сукоба интереса при ступању на рад**

**Члан 12**

Руководилац надлежан за вођење људских ресурса, односно лице које он овласти, дужан је да лице које се прима у радни однос, пре ступања на рад, упозна са законом предвиђеним ограничењима и забранама које имају за циљ спречавање сукоба интереса.

**Забрана примања поклона**

**Члан 13**

Службеници и намештеници не смеју да траже, нити да приме, односно да дозволе другом лицу да у њихово име или за њихову корист прими поклон (новац, ствар, право или услугу без одговарајуће надокнаде или сваку другу корист) од лица које остварује неко право пред тим органом, а који могу утицати на њихово одлучивање и професионалан приступ у одређеној ствари, или се могу сматрати накнадом за рад.

Службеници и намештеници којима је понуђен поклон или нека друга корист дужни су да га одбију, те да о томе обавесте руководиоца Општинске управе.

Службеници и намештеници могу, изузетно, да приме пригодан и протоколаран поклон, у складу са законом.

Ако су службеници и намештеници у недоумици да ли се понуђени поклон може сматрати пригодним поклоном мање вредности дужни су да о томе затраже мишљење од руководиоца Општинске управе.

**Дужност обавештавања о сумњи постојања корупције**

**Члан 14**

Службеници и намештеници дужни су да у писаној форми обавесте руководиоца Општинске управе уколико сазнају да је у раду другог запосленог, постављеног и изабраног лица извршена радња корупције.

У случају из става 1. овог члана запослени (службеници и намештеници) и постављена лица уживају заштиту у складу са законом.

**Забрана злоупотребе овлашћења**

**Члан 15**

Службеницима и намештеницима забрањено је да злоупотребљавају дата овлашћења у поступању према грађанима и сарадницима ради задовољавања личног интереса или интереса с њим повезаних лица, у складу са законом.

При обављању приватних послова, службеници и намештеници не смеју користити службене ознаке или ауторитет свог радног места.

**Пријављивање интереса у вези са одлуком Општинске управе**

**Члан 16**

Службеници и намештеници дужни су да непосредно претпостављеног, односно надлежни орган, у писаној форми обавесте о сваком интересу који они или с њима повезана лица могу имати у вези са одлуком Општинске управе у чијем доношењу учествују, ради одлучивања о њиховом изузећу.

**Поштовање радног времена**

**Члан 17**

Службеници и намештеници дужни су да поштују прописано радно време.

Службеници и намештеници дужни су да користе идентификациону легитимацију, у складу са одлуком која регулише њену употребу.

Службеници и намештеници не смеју да напусте радно место без одобрења руководиоца Општинске управе или лица кога он овласти, као ни да обављају приватне послове у току радног времена.

Руководилац Општинске управе или лице које он овласти је у обавези да евидентира све запослене којима је дао одобрење за напуштање радног места, као и оне који су по налогу изашли да изврше поверене послове.

**Употреба поверене имовине**

**Члан 18**

Службеници и намештеници треба да са дужном пажњом користе имовину и средства која су им поверена ради обављања њихових послова, наменски и економично и не смеју их користити ради остваривања личног интереса или обављања других противправних активности.

Службеници и намештеници дужни су да чувају имовину од оштећења, уништења или злоупотребе.

Поступање супротно одредбама овог члана повлачи за собом материјалну одговорност у складу са законом и другим прописима.

**Чување службене тајне**

**Члан 19**

Службеници и намештеници дужни су да чувају службену или другу тајну у складу са законом и другим прописима.

**Међусобни односи запослених, постављених и изабраних лица**

**Члан 20**

Међусобни односи запослених (службеници и намештеници), постављених и изабраних лица заснивају се на узајамном поштовању, поверењу, сарадњи, пристојности и толеранцији.

Запослени, постављена и изабрана лица дужна су да у контакту са сарадницима и претпостављенима воде рачуна да својим поступцима и понашањем не вређају њихово достојанство или да их дискриминишу по било ком основу.

**Дужност обавештавања руководиоца Општинске управе**

**Члан 21**

Службеници и намештеници дужни су да обавесте руководиоца Општинске управе ако им је наложено да обаве неку радњу која је у супротности са законом или другим прописом, која није морална, односно која је на било који начин у супротности с правилима овог кодекса.

Службеници и намештеници дужни су да обавесте руководиоца Општинске управе ако имају сазнања да је други запослени прекршио прописе и правила утврђена овим кодексом или ако им је наложено да обаве неку радњу која је у супротности са законом или другим прописом, која није морална, односно која је на било који начин у супротности с правилима овог кодекса.

**Посредовање (медијација)**

**Члан 22**

Уколико дође до спорних односа између запослених, постављених и изабраних лица, они се могу решити преговарањем, уз помоћ посредника (медијатора), у складу са законом.

**Однос службеника и намештеника** **према грађанима**

**Члан 23**

Службеници и намештеници дужни су да поступају једнако према свим грађанима, без повлашћивања или ускраћивања у њиховим правима или обавезама, посебно због расне, верске, полне, националне, политичке припадности или због неког другог личног својства и да свима обезбеде једнаку правну заштиту у остваривању њихових права и интереса.

Дискриминацијом се не сматра примена афирмативних мера у складу са Уставом, законом и другим прописима и општим актима.

Службеници и намештеници дужни су да поступају с посебном пажњом према особама са инвалидитетом.

Службеници и намештеници у свом раду обезбеђују службену употребу језика и писама, у складу са законом и другим прописима и општим актима.

**Лични изглед**

**Члан 24**

Службеници и намештеници у току радног времена треба да буду прикладно одевени, дајући предност пословном стилу облачења, избегавајући непристојну и провокативну одећу, а нарочито у ситуацијама када представљају Општинску управу пред другим органима и грађанима.

Службеник и намештеник које је неприкладно одевен, на предлог непосредног руководиоца, руководилац Општинске управе ће бити упозорен на обавезу поштовања овог кодекса у погледу одевања на радном месту и на могућност покретања дисциплинског поступка у случају поновљене повреде кодекса.

**Забрана коришћења алкохола и других психоактивних супстанци**

**Члан 25**

Службеници и намештеници у току радног времена не смеју да користе алкохолна пића и друге психоактивне супстанце чије коришћење онемогућава квалитетно обављање посла и нарушава углед Општинске управе и радну дисциплину.

На захтев руководиоца Општинске управе, службеници и намештеници дужна су да се у току радног времена подвргну алко-тесту.

**Коришћење интернета**

**Члан 26**

Службеници и намештеници употребом интернета не могу угрожавати интересе, интегритет и сигурност рачунарске мреже инсталиране у Општинској управи.

Ненаменским и неприхватљивим коришћењем интернета сматра се инсталирање, дистрибуција, пренос и употреба нелиценцираних пиратских софтвера, нарушавање сигурности и ремећење интернет комуникација, коришћење деструктивних и опструктивних програма.

За инсталацију мрежних уређаја, софтвера и других програма у Општинској управи надлежно је искључиво лице задужено за информационе технологије, а по одобрењу руководиоца Општинске управе.

III ПРИДРЖАВАЊЕ ОДРЕДАБА КОДЕКСА И ЈАВНОСТ КОДЕКСА

**Придржавање одредаба Кодекса**

**Члан 27**

Службеници и намештеници дужна су да се придржавају одредаба овог кодекса.

Понашање службеника и намештеника супротно одредбама овог кодекса представља лакшу повреду радне дужности, осим ако је законом одређено као тежа повреда радне дужности.

Сви запослени у Општинској управи и лица која први пут заснивају радни однос у Општинској управи потврдиће давањем писаних изјава да су упознати са правилима понашања из овог кодекса.

Изјава из става 3. овог члана чини саставни део персоналног досијеа запосленог.

За спровођење овог кодекса одговоран је руководилац Општинске управе.

**Право притужбе због кршења Кодекса**

**Члан 28**

Грађани се због повреде овог кодекса могу притужбом обратити руководиоцу Општинске управе и Заштитнику грађана.

Заштитник грађана својим одлукама, ставовима, мишљењима, препорукама и другим актима ствара праксу од значаја за примену овог кодекса и унапређење поштовања права грађана на добру управу.

**Јавност Кодекса**

**Члан 29**

Кодекс се истиче на огласној табли у Општинској управи.

Кодекс се објављује на интернет страници Општине Сента.

**Члан 30.**

Ступањем на снагу овог Кодекса понашања службеника и намештеника у Општинској управи општине Сента престаје да важи Етички кодекс понашања запослених у Општинској управи општине Сента и у јавним службама на територији општине Сента број 016-3/IV од 15.04.2005. године („Службени лист општине Сента“, број 2/2005).

**Ступање на снагу**

**Члан 31**

Овај кодекс ступа на снагу осмог дана од дана објављивања у "Службеном листу општине Сента".

Начелник Општинске управе општине Сента

Едит Шарњаи Рожа, дипл.правник с.р.

Општина Сента

Општинска управа

Број: 016-12/2017-IV

Сента